ศาลนัดฟังคำสั่ง 22 ต.ค. ปม “เพื่อไทย” ยื่นถอน พ.ร.ก.ฉุกเฉิน ที่มีความร้ายแรงในพื้นที่กทม.
ศาลแพ่งนัดฟังคำสั่ง 22 ต.ค. หลัง "เพื่อไทย" ยื่นฟ้อง พล.อ.ประยุทธ์ จันทร์โอชา นายกรัฐมนตรี ขอเพิกถอนประกาศสถานการณ์ฉุกเฉินที่มีความร้ายแรงในพื้นที่กรุงเทพฯ
ศาลแพ่งนัดฟังคำสั่ง 22 ต.ค. หลัง "เพื่อไทย" ยื่นฟ้อง พล.อ.ประยุทธ์ จันทร์โอชา นายกรัฐมนตรี ขอเพิกถอนประกาศสถานการณ์ฉุกเฉินที่มีความร้ายแรงในพื้นที่กรุงเทพฯ
21 ต.ค. 2563

ผู้สื่อข่าวรายงานว่า หลังจากที่วานนี้ (20 ต.ค.63) นพ.ชลน่าน ศรีแก้ว ส.ส.น่าน พรรคเพื่อไทย พร้อมด้วยนายกสมาคมทนายความแห่งประเทศไทย เดินทางไปที่ศาลแพ่ง รัชดา เพื่อยื่นคำฟ้อง พล.อ.ประยุทธ์ จันทร์โอชา นายกรัฐมนตรี ขอให้เพิกถอนประกาศสถานการณ์ฉุกเฉินที่มีความร้ายแรงในพื้นที่กรุงเทพมหานคร (กทม.) พร้อมทั้งขอให้ศาลไต่สวนฉุกเฉินเพื่อมีคำสั่งคุ้มครองชั่วคราวการชุมนุมทางการเมืองที่เกิดขึ้นในขณะนี้นั้น
ล่าสุด ในช่วงเช้าวันนี้ (21 ต.ค.) ศาลแพ่งตรวจคำฟ้องแล้ว เห็นว่า เพื่อให้การพิจารณาสั่งคำฟ้องของโจทก์ทั้งสี่เป็นไปโดยถูกต้อง และเป็นไปตามเงื่อนไขแห่งกฎหมายที่บังคับไว้ เกี่ยวกับสิทธิของคู่ความหรือบุคคลซึ่งยื่นคำคู่ความ จึงเห็นควรให้นัดฟังคำสั่งหรือคำพิพากษาในวันที่ 22 ต.ค. นี้ เวลา 09.00 น.
ส่วนคำร้องขอให้ใช้วิธีการชั่วคราวก่อนพิพากษาและคำร้องในกรณีฉุกเฉินของโจทก์ทั้งสี่ จะได้พิจารณาวินิจฉัยในคำสั่งหรือคำพิพากษาไปพร้อมกัน